พรูเด็นเชียลผ่อนผันเวลาชำระเบี้ยให้ลูกค้าน้ำท่วม
พรูเด็นเชียล ผ่อนผันเวลาชำระเบี้ยประกันภัยให้ลูกค้าน้ำท่วมที่ครบกำหนดจ่ายในวันที่ 1ก.ย.-30พ.ย.
22 พ.ย. 2553

พรูเด็นเชียล ผ่อนผันเวลาชำระเบี้ยประกันภัยให้ลูกค้าน้ำท่วมที่ครบกำหนดจ่ายในวันที่ 1ก.ย.-30พ.ย.
นายบินายัค ดัตตา กรรมการผู้จัดการ บมจ.พรูเด็นเชียล ประกันชีวิต (ประเทศไทย) เปิดเผยว่า บริษัทฯ ได้มีการผ่อนผันเกณฑ์การชำระเบี้ยประกันภัย สำหรับผู้ถือกรมธรรม์ประกันชีวิตที่อาศัยอยู่ในพื้นที่ประสบอุทกภัยร้ายแรง และมีวันครบกำหนดการชำระเบี้ยประกันภัยที่อยู่ระหว่างวันที่ 1 ก.ย. ถึง 30 พ.ย. 2553 โดยขยายระยะเวลาผ่อนผันการชำระเบี้ยประกันภัยจากเดิม 31 วัน เป็น 91 วัน ซึ่งจะช่วยให้ผู้ถือกรมธรรม์ไม่ต้องกังวลว่ากรมธรรม์จะขาดอายุในระหว่างที่ได้รับความเดือดร้อนจากอุทกภัย สำหรับกรณีการต่ออายุกรมธรรม์ประกันชีวิตหรือการกลับคืนสู่สถานะเดิมของกรมธรรม์ประกันชีวิต บริษัทฯ ผ่อนผันให้โดยไม่คิดดอกเบี้ย และ/หรือ ไม่ตรวจสุขภาพผู้เอาประกันชีวิต เป็นเวลาไม่เกิน 6 เดือน นับแต่วันที่กรมธรรมประกันชีวิตขาดอายุ 
สำหรับ จังหวัดที่ได้รับการผ่อนผันเกณฑ์การชำระเบี้ยประกันภัยนั้น จะยึดถือตามประกาศพื้นที่ที่ประสบอุทกภัยร้ายแรง ณ วันที่ 9 พฤศจิกายน 2553 ของทางราชการ ได้แก่ จังหวัดพระนครศรีอยุธยา อ่างทอง ลพบุรี ขอนแก่น มหาสารคาม สุพรรณบุรี นครศรีธรรมราช สุราษฎร์ธานี ชุมพร สงขลา สตูล ตรัง พัทลุง ปัตตานี นราธิวาส ศรีสะเกษ และกาฬสินธุ์